આ પાસપોર્ટ પ્રકરણ સર્જાયું ત્યારે સુષ્મા વિદેશ પ્રવાસે હતાં. વિદેશ પ્રવાસેથી પાછા ફર્યા બાદ તેમણે આ સમયગાળામાં પોતાના પર ટ્વિટર પર થયેલા પ્રહારો, બદનક્ષીકારક લખાણો તથા અતિશય અભદ્ર ઉચ્ચારણોને ખૂલ્લાં પાડ્યાં હતાં. વધારે આંચકાજનક વાત એ હતી કે સુષ્મા વિરુદ્ધ બેફામ લખનારા કેટલાય લોકો ભાજપ તથા સંઘ પરિવારની સંલગ્ન સંસ્થાઓની વિચારસરણીના ટેકેદારો હતા. તેમણે સુષ્મા પર લઘુમતી તુષ્ટીકરણ તથા માત્ર પાકિસ્તાનીઓને જ પાસપોર્ટ આપવાની સરળતા સહિતના આરોપો મૂક્યા હતા. તેમાની કેટલીય પોસ્ટ તો અતિશય ગલીચ ભાષામાં અને કોઇ મહિલા માટે જાહેરમાં ઉચ્ચારી ના શકાય તેવાં અભદ્ર શબ્દપ્રયોગો ધરાવતી હતી. દેશમાં કોઇ કેન્દ્રીય પ્રધાને પોતાની સાથે થઇ રહેલા દુર્વ્યવહાર અંગે આ રીતે સોશિય મીડિયાનો આશરો લીધો હોય તેવું પહેલીવાર બન્યું છે. આ વોટિંગ એ પણ પુરવાર કરે છે કે સુષ્મા સામે વ્યવસ્થિત અભિયાન ચલાવાઇ રહ્યું છે.